บ้านแม่กำปอง

บ้านแม่กำปอง เป็นหมูบ้านที่ตั้งอยู่ที่ตำบลห้วยแก้ว อำเภอแม่ออน จังหวัดเชียงใหม่ เป็นหมู่บ้านท่องเที่ยวเชิงอนุรักษ์ อยู่สูงจากระดับน้ำทะเลประมาณ 1,300 เมตร มีพื้นที่ประมาณ 8.65 ตารางกิโลเมตร ชื่อของหมู่บ้านมาจากดอกไม้ชื่อ ดอกกำปอง รวมกับมีแม่น้ำไหลผ่านหมู่บ้าน จึงรวมเรียกว่า "แม่กำปอง"

ประวัติ
สันนิษฐานว่าหมู่บ้านก่อตั้งราวร้อยกว่าปี (ข้อมูล พ.ศ. 2567) โดยพ่ออุ้ยปา กิ้งแก้ว ชาวบ้านดอกแดง จากอำเภอดอยสะเก็ด จังหวัดเชียงใหม่ เป็นคนกลุ่มแรก โดยเข้ามาทําสวนเมี่ยงหรือสวนชา ในเวลาต่อมาได้มีกลุ่มชาติพันธุ์ขมุอพยพมาอยู่ร่วมด้วย เนื่องจากชาวขมุไม่มีที่ทํากิน จึงขึ้นมาประกอบอาชีพรับจ้างเก็บเมี่ยง เมื่อนานวันเข้าก็แต่งงานอยู่กับคนพื้นเมือง อยู่รวมกันเป็นครอบครัว ปัจจุบันมีการผสมกลมกลืนทางวัฒนธรรมจนกลายเป็นคนพื้นเมือง

บ้านแม่กำปองได้เปิดหมู่บ้านเป็นแหล่งท่องเที่ยวเชิงอนุรักษ์ใน พ.ศ. 2543 ส่งผลให้ประชาชนในหมู่บ้านเริ่มหันมาประกอบอาชีพค้าขายมากขึ้น ซึ่งชาวบ้านมีรายเฉลี่ยต่อคน 44,668.84 บาทต่อปี และรายได้ครัวเรือนเฉลี่ย 96,317.19 บาทต่อปี

ชุมชน
ข้อมูลประชากรตำบลห้วยแก้วจากสำนักทะเบียนราษฎร์ (รายเดือน) ข้อมูลเดือนธันวาคม พ.ศ. 2566 หมู่บ้านมีประชากรทั้งสิ้น 410 คน โดยแยกเป็นประชากรชาย 202 คน ประชากรหญิง 208 คน และจำนวนครัวเรือน 264 ครัวเรือน มีวัดในหมู่บ้านแห่งเดียวคือ วัดคันธาพฤกษา ซึ่งก่อสร้างมาตั้งแต่ พ.ศ. 2473

หลังการเป็นสถานที่ท่องเที่ยว หมู่บ้านมีร้านค้า ร้านอาหาร และร้านกาแฟกิดขึ้นมากมาย เช่น ระเบียงวิวคาเฟ่ ที่ตั้งอยู่บนจุดสูงสุดของหมู่บ้าน มีเรือนแรม ร้านอาหารริมทางเรียงรายอยู่ริมสองฝั่งถนนทั้งไส้อั่ว ขนมไข่ป่าม หมูปิ้ง ไส้กรอก หมาล่า แหนมย่าง โค้กวุ้น ฯลฯ

อ้างอิง

หมวดหมู่:สถานที่ท่องเที่ยวในจังหวัดเชียงใหม่
หมวดหมู่:หมู่บ้านในจังหวัดเชียงใหม่
หมวดหมู่:อำเภอแม่ออน